กสทช.เปิดรับคำขอไลเซนส์ 700MHz วันแรก จับตา 3 ค่ายมือถือเข้าลุย หลังขอเยียวยาคลื่น 900
กสทช.เปิดรับคำขอไลเซนส์ 700MHz วันแรก จับตา 3 ค่ายมือถือเข้าลุย หลังขอเยียวยาคลื่น 900
กสทช.เปิดรับคำขอไลเซนส์ 700MHz วันแรก จับตา 3 ค่ายมือถือเข้าลุย หลังขอเยียวยาคลื่น 900
7 มิ.ย. 2562

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า หลังจากประกาศสำนักงานกสทช. เรื่อง การอนุญาตให้ใช้คลื่นความถี่สำหรับกิจการโทรคมนาคม ย่าน 703-733/758-788 MHz (หลักเกณฑ์จัดสรรคลื่นความถี่ย่าน 700 MHz) ได้ประกาศลงราชกิจจานุเบกษา เมื่อวันที่ 5 มิ.ย. 2562 ที่ผ่านมา
จากนั้น วานนี้ (6 มิ.ย. 2562) สำนักงานกสทช.ได้ออกประกาศ สำนักงาน กสทช. เรื่อง การขอรับใบอนุญาตให้ใช้คลื่นความถี่สำหรับกิจการโทรคมนาคม ย่าน 700 MHz เพื่อให้กระบวนการขอรับใบอนุญาตให้ใช้คลื่นความถี่สำหรับกิจการโทรคมนาคมย่าน 700 MHz เป็นไปด้วยความเรียบร้อย
โดยรายละเอียดการขอรับใบอนุญาตเป็นการล่วงหน้า กำหนดคุณสมบัติของผู้ประสงค์จะขอรับใบอนุญาต จะต้องเป็นผู้รับใบอนุญาตให้ใช้คลื่นความถี่ ย่าน 890-915 MHz/935-960 MHz (คลื่นความถี่ 900 MHz) และผู้ประสงค์จะขอรับใบอนุญาตสามารถติดต่อขอรับเอกสารคำขอรับใบอนุญาตได้ตั้งแต่วันที่ 7-14 มิ.ย. 2562 เวลา 8.30 น.-16.30 น. ณ สำนักการอนุญาตประกอบกิจการโทรคมนาคม 1 อาคาร 2 ชั้น 2 สำนักงานกสทช.
ทั้งนี้ ผู้ที่ประสงค์จะขอรับใบอนุญาตจะต้องนำหลักฐานการเป็นผู้มีอำนาจกระทำการแทนนิติบุคคล หรือการมอบอำนาจให้บุคคลอื่นกระทำการแทนมาแสดงประกอบการขอรับแบบคำขอรับใบอนุญาต
ส่วนกรณีผู้ที่ประสงค์จะขอรับใบอนุญาตมีข้อสงสัยในการกรอกแบบคำขอรับใบอนุญาตสามารถเข้าขอรับการปรึกษาการกรอกแบบคำขอรับใบอนุญาตได้ตั้งแต่วันที่ 7-14 มิ.ย. 2562 เวลา 8.30 น.-16.30 น. ณ สำนักการอนุญาตประกอบกิจการโทรคมนาคม 1 อาคาร 2 ชั้น 2 สำนักงานกสทช.
นอกจากนี้ สำนักงานกสทช.จะจัดประชุมชี้แจงการยื่นคำขอรับใบอนุญาตและการเลือกชุดคลื่นความถี่ในวันที่ 13 มิ.ย. 2562 เวลา 9.30 น.-12.00 น. ณ อาคารหอประชุม ชั้น 2 สำนักงานกสทช.
ขณะเดียวกัน สำนักงานกสทช.ได้กำหนดวันยื่นคำขอรับใบอนุญาตให้ใช้คลื่นความถี่ ย่าน 700 MHz ในวันที่ 19 มิ.ย. 2562 เวลา 8.30 น.-12.00 น. ณ อาคารหอประชุม ชั้น 1 สำนักงานกสทช. โดยผู้ขอรับใบอนุญาตจะต้องดำเนินการยื่นคำขอรับใบอนุญาตตามแบบคำขอรับใบอนุญาตให้ใช้คลื่นความถี่ ย่าน 700 MHz ที่กรอกข้อมูลครบถ้วน และแนบเอกสารหลักฐานและขอ้มูลตามที่กำหนด พร้อมสำเนาจำนวน 1 ชุด และเอกสารที่บันทึกลงสื่ออิเล็กทรอนิกส์ 1 แผ่น
รวมทั้งชำระค่าพิจารณาคำขอรับใบอนุญาตในอัตรา 10,000 บาท พร้อมภาษีมูลค่าเพิ่ม 7% พร้อมวางหลักประกันเป็นเช็คสถาบันการเงินประเภทธุรกิจธนาคารพาณิชย์ ตามพ.ร.บ.ธุรกิจสถาบันการเงิน พ.ศ. 2551 หรือหนังสือค้ำประกันจากสถาบันการเงินประเภทธุรกิจธนาคารพาณิชย์ ตามพ.ร.บ.ธุรกิจสถาบันการเงิน พ.ศ. 2551 เป็นจำนวนเงิน 880 ล้านบาท
หลังจากนั้น สำนักงานกสทช.จะดำเนินการจัดสรรชุดคลื่นความถี่ ย่าน 700 MHz ในวันที่ 19 มิ.ย. 2562 เวลา 14.00 น. ณ อาคารหอประชุม ชั้น 2 สำนักงานกสทช. ทั้งนี้หากมีการเปลี่ยนแปลงวันจัดสรรคลื่นความถี่ ย่าน 700 MHz สำนักงานกสทช.จะแจ้งให้ทราบล่วงหน้าไม่น้อยกว่า 7 วัน ก่อนวันจัดสรรชุดคลื่นความถี่ย่าน 700 MHz
ผู้สื่อข่าวรายงานว่า ประกาศหลักเกณฑ์จัดสรรคลื่นความถี่ย่าน 700 MHz กำหนดให้จัดสรรคลื่นความถี่ 700 MHz รวม 30 MHz แบ่งเป็นคลื่นความถี่จำนวน 3 ชุด ชุดละ 10 MHz ราคาชุดละ 17,584 ล้านบาท ใบอนุญาตอายุ 15 ปี เริ่มตั้งแต่วันที่ 1 ต.ค. 2563 แบ่งงวดชำระเงินเป็น 10 ปี